
Правилни и неправилни молитви
 
 
Нека започнем с неправилните молитви, с които често се молим, без да се замисляме. Като казвам неправилни, по-скоро имам предвид не дотолкова ефективни, понеже са продукт на не достатъчно знание и откровение, които са толкова нужни, особено във време на духовна битка, понеже Сам Бог каза: „Хората Ми умират поради липса на знание“:
 
 
1). Молитва за сила   
 
Това не е особено правилна молитва, понеже прехвърля цялата отговорност върху Бога и когато нещо не стане, ние казваме: „Ами, молихме се, обаче Бог не отговори със силата Си.“ 
 
Деяния 1:8 казва: „Но вие ще получите сила, когато слезе върху вас Светият Дух“, което означава, че силата на Бога е свързана с нашето изпълване с Духа. И така, вместо да молим Бога за сила, ние трябва да поемем отговорността да задвижваме тази сила, като се доверим на Бога, чрез взаимоотношението ни с Троицата.
 
 
2). Молитва за святост   
 
Тази молитва също не е много правилна поради същата причина - прехвърля цялата отговорност върху Бога и когато съгрешим, казваме: „Ами, хора сме, човешкото не ни е чуждо, какво да правим?“ А Бог казва: „Бъдете святи, както Съм свят и Аз.“ 
 
Призивът ни е да бъдем святи, Наша е отговорността да бъдем святи. Църквата има отговорност да бъде свята. Ние можем да бъдем святи, но трябва да бъдем гладни за общение със Святия Дух. 
 
Когато Отец, Исус и Святият Дух стане главният в живота ни, ние ще спрем да търсим къде Бог се движи, за да отидем там, понеже ние самите ще бъдем Божието движение. Ще спрем да търсим къде става съживление, за да отидем и ние там, понеже ние самите ще бъдем съживление. Ще спрем да търсим къде стават чудеса и знамения, понеже ние самите ще бъдем чудеса и знамения!!! 
 
 
3). Молитва за слава   
 
2 Коринтяни 3:17-18 А Господ е Духът; и където е Господният Дух, там е свобода. А всички ние, гледайки Господната слава с открито лице, като в огледало, се преобразяваме в същия образ от слава в слава чрез Господния Дух.
 
Ние сме цитирали тези стихове, за да покажем, че щом скачаме и се радваме, пеем и танцуваме, значи Святият Дух е сред нас, понеже сме свободни. Но, контекстът на тези стихове говори за друго:
 
и не сме като Моисей, който слагаше покривало на лицето си, за да не могат израилтяните да гледат изчезването на това, което преминаваше. Но техните умове бяха заслепени; защото и до днес, когато четат Стария Завет, същото покривало остава, защото то се сваля само чрез Христос. А и до днес, при прочитането на Моисей, покривало лежи на сърцето им, но когато Израил се обърне към Господа, покривалото ще бъде снето. А Господ е Духът; и където е Господният Дух, там е свобода. А всички ние, гледайки Господната слава с открито лице, като в огледало, се преобразяваме в същия образ от слава в слава чрез Господния Дух.
 
Отново виждаме, че без Святия Дух има робство, а там, където е Святият Дух - в Неговото присъствие, в Неговата атмосфера, в Неговата воля - там свободата е такава, че ние можем с открито лице да гледаме Славата Му (отново, това е наша отговорност) и да се променяме в образа, който виждаме (отново, наша отговорност).
 
 
4). Молитва за милост и благодат   
 
Пример за подобна молитва е: „Господи, милост! Господи, дай ми Своята милост! Господи, смили се за мен! Господу, помилуй! Господи, милост за този народ!!!“ 
 
Винаги, когато ние или някой друг съгреши, заставаме в позиция на мислене, че Бог ни е ядосан и ако не се хвърлим в нозете Му и не просим милост, Той ще ни унищожи.
 
Евреи 4:14-16 И така, като имаме велик Първосвещеник Исус, Божия Син, Който е преминал до най-високите небеса, нека държим това, което сме изповядали. Защото нямаме такъв първосвещеник, който да не може да състрадава с нас в нашите слабости, а имаме Един, Който е бил във всичко изкушен като нас, но пак е без грях. Затова нека пристъпваме с дръзновение към престола на благодатта, за да придобием милост и да намерим благодат, която да помага в подходящото време (във време на нужда).
 
Ние пристъпваме в отчаяние, а тук пише да пристъпваме с дръзновение. Дори още в Стария завет, хора като Давид, които бяха близко до Бога, можеха да кажат: „Милостта Му се подновява всяка сутрин.“ Давид знаеше, че винаги може да разчита на Бога и на добрината Му, дори когато съгрешаваше.
 
Ние пристъпваме с дръзновение към престола, където е Бог, тоест, отново говорим за взаимоотношение с Бога, от което ние постоянно получаваме милост и Бог покрива грешките ни (разбира се, не когато нарочно съгрешаваме, понеже никой не може да излъже Бога, но когато грешим дори без да знаем, ние не трябва в отчаяние да просим милост, а с дръзновение да общуваме с Него, при което Той ни учи, разкрива Славата Си и покрива греховете ни).
 
1 Петрово 4:8 Преди всичко имайте усърдна любов помежду си, защото любовта покрива множество грехове. 
 
Дори човешката любов може да покрие дадена грешка, а какво да кажем за Божията любов?!! Когато видим, че някой съгрешава, не нарочно, а в незнание, не винаги е нужно да отиваме при него и да го коригираме, понеже може да се получи обратният ефект. Вместо това, нека да покажем любов, да покрием грешката, да се помолим. 
 
1 Йоан 5:16-17 Ако някой види брат си, че извърши несмъртен грях, нека се моли и Бог ще му даде живот, т. е. на онези, които съгрешават несмъртно. Има грях (водещ) към смърт – не казвам за него да се моли. Всяка неправда е грях; и има грях, който не води към смърт.  
 
Яков 5:13-20 Зле ли страда някой от вас, нека се моли. Весел ли е някой, нека пее хваления. Болен ли е някой от вас, нека повика църковните презвитери и нека се помолят над него и го помажат с елей в Господнето име. И молитвата, която е с вяра, ще избави страдалеца, Господ ще го привдигне и ако е извършил грехове, ще му се простят. И така, изповядайте един на друг греховете си и се молете един за друг, за да оздравеете. Голяма сила има усърдната молитва на праведния човек. Илия беше човек със същото естество като нас; и се помоли усърдно да не вали дъжд, и не валя дъжд на земята три години и шест месеца; и пак се помоли и небето даде дъжд, и земята произведе плода си. Братя мои, ако някой от вас бъде отклонен от истината и един го обърне, нека знае, че който е обърнал грешния от заблудения му път, ще спаси една душа от смърт и ще покрие много грехове.
 
Петър, Яков и Йоан говорят за покриването на грехове. Исус говореше за обръщането на другата буза, което изразява същия принцип, а Павел говореше за не-отвръщането на злото със зло, а напротив - ако е гладен врагът ти, нахрани го, напой го, бъди добър с него и тогава Сам Бог ще посипе жар на главата му и той ще се обърне. Не се казва: „Ако е гладен врагът ти, кажи му: Аз казах ли ти, че ще стане така? Като не ме слушаш, гладувай сега.“
 
Затова Павел казва, че когато галатяните съгрешаваха, той не спря да ходатайства и да бъде в родилни болки за тях, за да може Христос да се изобрази в тях. Когато вече имаше явен грях - някой спал с майка си и т.н.. тогава вече идва време за пряка корекция и то от авторитет, но ние много обичаме да коригираме всички и през цялото време, вместо да покажем съвършен пример и характер, който да привлече хората.
 
 
5). Молитва за спасението на хората   
 
Молитва от типа: „Господи, спаси го.“ Отново и отново пропускаме нашата собствена отговорност да бъдем служители на помирение, да бъдем изпратени, да бъдем свидетели. Един пасаж в Римляни 10:13-15 дори специфично задава въпроса: 
 
Защото „всеки, който призове Господнето име, ще се спаси“. Как обаче ще призоват Този, в Когото не са повярвали? И как ще повярват в Този, за Когото не са чули? А как ще чуят без проповедник? И как ще проповядват, ако не бъдат пратени? Както е писано: „Колко са прекрасни краката на тези, които благовестват доброто!“
 
 
 

Правилни молитви
 
 
1). Господната молитва 
 
Тази молитва разкрива невероятната комбинация от хваление, поклонение, благодарение, предаване на волята на Бога, покаяние и копнеж за Духа. Това е молитва с пълна вяра в резултата, а не отчаяна молитва. Лука 11:1-13
 
И когато Той се молеше на едно място, след като свърши молитвата,един от Неговите ученици Му каза: Господи, научи ни да се молим, както и Йоан е научил своите ученици. А Той им каза: Когато се молите, казвайте: Отче наш, Който си на небесата, да се свети Твоето име; да дойде Твоето царство да бъде Твоята воля, както на небето, така и на земята; давай ни всеки ден насъщния ни хляб; и прости греховете ни, защото и самите ние прощаваме на всеки наш длъжник; и не ни въвеждай в изкушение, но избави ни от лукавия.
 
И им каза: Ако някой от вас има приятел и отиде при него посред нощ, и му каже: Приятелю, дай ми назаем три хляба, понеже един мой приятел дойде у дома от път и нямам какво да сложа пред него; и ако той отвътре отговори: Не ме безпокой; вратата е вече заключена и децата ми са с мене в леглото; не мога да стана да ти дам; казвам ви, че даже ако не стане да му даде, защото му е приятел, то поради неговата настойчивост ще стане и ще му даде колкото му трябва. 
 
И Аз ви казвам: Искайте и ще ви се даде; търсете и ще намерите; хлопайте и ще ви се отвори. Защото всеки, който иска, получава; който търси, намира; и на онзи, който хлопа, ще се отвори.
 
И кой е онзи баща между вас, който, ако синът му поиска хляб, ще му даде камък или ако му поиска риба, ще му даде змия вместо риба, или ако поиска яйце, ще му даде скорпион? И така, ако вие, които сте зли, знаете да давате блага на децата си, колко повече Небесният Отец ще даде Святия Дух на онези, които искат от Него!
 
 
2). Молитва за мъдрост 
 
Във всяко изпитание и трудна ситуация Бог има изходен път, но на нас ни е нужна мъдрост, за да го намерим. Разбира се, нужно е да се доверим на Бога в този тип молитва (тоест, вярата ни да е налице) Яков 1:2-8
 
Смятайте го за голяма радост, братя мои, когато попадате в разни изпитания, като знаете, че изпитанието на вашата вяра поражда търпение. А твърдостта нека извърши делото си съвършено, за да бъдете съвършени и цялостни, без никакъв недостатък. Но ако на някого от вас не достига мъдрост, нека иска от Бога, Който дава на всички щедро, без да укорява, и ще му бъде дадена. Но да проси с вяра, без да се съмнява ни най-малко; защото който се съмнява, прилича на морски вълни, които се тласкат и блъскат от ветровете. Такъв човек да не мисли, че ще получи нещо от Господа, понеже е колеблив, непостоянен във всичките си пътища.
 
Тази молитва е много важна, понеже към всяка ситуация може да се подходи по много различни начини, някои от тях чисто човешки, някои направо плътски, други - духовни, но само един - божествен.
 
 
3). Молитва за отваряне на духовните ни сетива 
 
Павел се моли с този тип молитва на много места. Отново, това е молитва пълна с вяра. Ефесяни 1:15-23
 
Затова и аз, като чух за вярата ви в Господ Исус и за любовта, която сте показали към всички светии, непрестанно благодаря на Бога за вас и ви споменавам в молитвите си, дано Бог на нашия Господ Исус Христос, славният Отец, ви даде дух на мъдрост и откровение, за да Го познаете, и да просветли очите на сърцето ви, за да познаете каква е надеждата, към която ви призовава, какво е богатството между светиите на славното Негово наследство и колко превъзходно велика е силата Му към нас, вярващите – сила, която е според действието на Неговата могъща сила, с която подейства в Христос, когато Го възкреси от мъртвите и Го сложи да седне от дясната Си страна на небесата, далече над всяко началство и власт, сила и господство, и всяко име, с което се наричат, не само в този свят, но и в бъдещия. И всичко покори под нозете Му и Го постави да бъде глава над всичко за църквата, която е Негово тяло, изпълнено с пълнотата на Този, Който изпълва всичко във всички.
 
 
4). Молитва за възможности, протягане на Божията ръка, отворени врати
 
Много е важна вярата и в този случай, понеже е доверие в Божието действие. Деяния 4:29-31
 
И сега, Господи, погледни на техните заплахи и дай на Своите слуги да говорят Твоето слово с пълна дързост, докато Ти простираш ръката Си да изцеляваш и да стават знамения и чудеса чрез името на Твоя свят Син Исус. 
 
И като се помолиха, потресе се мястото, където бяха събрани, и всички се изпълниха със Святия Дух и с дързост говореха Божието слово.
 
 
5). Молитва за другите - ходатайство 
 
Включва всяка от горепосочените молитви, както и всеки начин по който Духът ни води да се молим за всички останали. Галатяни 4:19 и Ефесяни 3:14-21
 
Дечица мои, за които съм пак в родилни болки, докато се изобрази Христос във вас,
 
Затова прекланям коленете си пред Отца на нашия Господ Исус Христос, от Когото носи името си всеки род на небесата и на земята, да ви даде, според богатството на славата Си, да се утвърдите здраво чрез Неговия Дух във вътрешния човек, чрез вяра да се всели Христос във вашите сърца, така че, вкоренени и основани в любовта, да бъдете силни да разберете заедно с всички светии какво е широчината и дължината, височината и дълбочината и да познаете Христовата любов, която превъзхожда всяко знание, за да се изпълните в цялата Божия пълнота. А на Този, Който, според действащата в нас сила, може да направи несравнимо повече, отколкото искаме или мислим, на Него да бъде слава в църквата и в Христос Исус във всички родове отвека довека. Амин.
 
Бог да ви благослови!

